
Na Bašnárovom kopci 


O, Prietrže po Bašnárov vedie suchopárna cesta. Napravo v dolinke leží 
dedinka Bukovec, cele zahrabaná stromami, nad ktorými vypína sa lipa, akých 


je málo na lipohojnom Slovensku. Je to opravdivý lipový obor, najmä jej výška 
je impozantná. Všetky vekové stromy okolo nej menia sa na nízke krovie, keď 
hľadíš z víšku na dedinu. Bár by ju chránila pieta slovenského srdca pred 
záhubou. Raz ju ochránil pred Židom a jeho pažravosťou Ján Leška, vtedy farár 
bukovský. Škoda by bolo tohto stromového monumentu, keď mramorových u 
nás niet. Nemá síce nápisu, ale, možno, poeta budúcich čias vypočuje z jej 
šumu nejakú rapsódiu lepšej budúcnosti. 

Šiel som v lete týmto krajom. Slnko pálilo mocne z čistého neba. Zanechajúc 
kamenisté úhory, prišiel som do Bašnárov, kopaníc, pozostávajúcich z 
niekoľkých domov a hospodárskych stavísk. Domy a staviská potešia dušu 
slovenského človeka. Vidíš pred sebou stavbu na poschodie, čistú, bielu, mocnú. 
Dvor široký, pohodlný, štvorku v ňom možno obrátiť. Brána s veľkým solídnym 
oblúkom vedie pod šopu. Tam sú silné dva vozy na železných osiach, nové 
pluhy. Stajne naplnené tučným dobytkom. Vysoký kamenný násyp vedie k 
dverám do príbytku. Dverami vstúpiš do siene, zo siene do kuchyne. Ako to tam 
jasá všetko čistotou. Naľavo je predná izba, veľká, jasná — páchne z nej sviežo- 
pečeným chlebom. Nábytok a riad je v nej ako všade u zámožných slovenských 
sedliakov: v ľavom kúte stôl, okolo lavice, nad stolom na vešiaku pestré 
džbánky, misky a pekne vyrovnaný rad pohárikov. Na stene obraz Luthera. V 
prostriedku stojí on, okolo neho na menších obrázkoch výjavy z jeho života. 
Nájdeš i Kuzmányho i Jozeffyho. Za roštom je domáca bibliotéka: Biblia, hrubý 
Tranoscius, snár, postila, kalendár. Na dvoch posteliach periny až po samú 
povalu, a ktoré nemajú už miesta, visia nad posteľami na hambálkoch. Plachty 
posteľné vyšité sú koketne červeným pamukom, v kúte nad stolom stojí 
trojuholná kasnička — schránka peňazí a písomností. I nešťastná daňová knižka 
tam špatí svet boží, a nepobije sa s piatkami, ležiacimi vedľa nej. 

Pusto bolo u Bašnárov, keď som zastal pred najkrajším domom. Zo 
susedného nižšieho domca volali na mňa dve decká: „Žide! Žide!“ Nie hádam 
preto, že by moja tvár upomínala na egyptských nedobrovoľných tehlárov, ale 
preto, že tam útla mládež každého pokladá za Žida, ktorý nosí nemecké šaty. 
Uznám, mrzelo ma to: už čokoľvek, ale Židom sa mi nechce byť. A to tým menej, 
keď som zbadal, že jedno z detí, desaťročné dievča, malo utešenú tváričku a oči 
pravé nezábudky. Mladší, chlapček, bol rusý, dosť špinavý, ale svieži a čiperný 
ako víča. Ja vám nesiem lásku, vy znachorence: ja môžem cez vaše belasé a 
temné očká preniknúť do vašich dobrých dušičiek: teším sa, že máte kfdeľ 


bielych húsok, tučné voly, dojné kravy, bujné kone: mňa pýchou plní váš krásny 
dom, vaše bucľaté líčka: a vy... že Žide, Žide! No dosť, zato moja láska 
nevyhasne a moje oko nestratí svoju vnikajúcu silu. 

V sade pri veľkom dome zapaľovali sa skoré okrúhlice. Obloky domu 
nahlucho zatvorené boli plechovými okenicami. Pusto bolo na dvore, nemo 
stála šopa, blesky slnka opierali sa o biele, široké, kamenné platne násypu. Na 
čerešniach pred domom čvirikali vrabce — celé kfdle tohto vtáctva húpali sa na 
konopiach z druhej strany cesty. Pole bolo oddelené od cesty kamenným 
plotom, kyklopským. Domy kopaničiarov stoja v centre ich pozemkov, takže 
gazda, vyjdúc predo dvere na kamenný násyp, má pred sebou celé svoje malé 
kráľovstvo. 

Cez konopné pole vedie chodník k príkremu kopcu. Len niekoľko krokov, a 
už sa musíš driapať hore skalistým víškom. Zľava čnie kolmo malebná skala, 
vpravo nízkym krovím stúpa ledva viditeľný chodník šikmo nahor. 

Vyšiel som trápne na vrch a očiam mojim ukázala sa krásna panoráma. 
Bezprostredne pri päte vrchu domy Bašnárov, ponad ich strechy vidno malebnú 
dolinu, vedúcu až na Brezovú. V diaľke vidno imponujúce stavisko brezovského 
chrámu, postaveného na víšku. Jeho biele steny kontrastujú s temným úzadím 
hôr. Vysoké Bradlo panuje nad nimi. Napravo, v šerej diaľke, obkľučujú obzor 
Biele hory, ich západné kupy tratia sa za obzorom. Celkom sprava vlnia sa víšky 
a pahorky, zarastené bučinou, tam z bučiny vykukávajú šedivé rumy hradu 
Branča. Z tejto strany je Branč neúhľadný, nízky, kdežto od senicko-sobotišskej 
cesty javí sa veľmi majestátne. 

Sedel som na kopci a hľadel veselo na prívetivé krásy kraja. Skoro počul som 
hovor. Vysoký šuhaj so starou babkou išli z druhej strany od Turej Lúky a sadli si 
neďaleko odo mňa na machom obrastený balvan. Babka mala bielu, vráskovitú 
tvár, bielu šatku na hlave, biely prusliak, biely rubáš... bola fanaticky biela. Jej 
kasanica robila tisíc záhybov. Na nohách mala úhľadné botky, že som až 
obdivoval útlosť jej nohy. Rukávce sa len tak jagali v jasných lúčoch slnka... len 
ramená boli jej až do brunasta ohorené. 

Mladý šuhaj bol sviatočne oblečený v jasnobelasých nohaviciach a kabanici 
so širokými gombíkmi. Široký ťažký klobúk okrášlený mal cafrangami a na 
trasľavých drôtikoch pripevnenými umelými kvetmi a sklenými guľôčkami. 
Okrem toho vialo mu z neho kohútie pierko a pri ňom svižná halúzka 
rozmarínu. Celý švihák. Z niektorých slov, ktoré si povedali tvrdým svojím 
nárečím, dohádal som sa, že je to syn s matkou. 

Prihováral som sa im a pozoroval prísne ich slová a pohyby. Babka hovorila 
jadrne, úsečne, skoro v epigramoch, prepletala svoje sady porekadlami. O chvíľu 
vedel som celú históriu jej nespleteného života. Staršiemu synovi odovzdala 
celý svoj majetok, sama vymienila si dôživeň, čo sa častejšie stáva v tomto kraji. 
Ale syn nebol hoden toľkej lásky: vysánkoval matku z domu. S mladším synkom 
odsťahovala sa k sestre: on jej bol verný do ostatného krajíčka. Pri tejto 
pochvale pozrela na mlčiaceho syna. 

„A včuľ ideme do Bašnárov tu dolu na robotu!“ dokončila, „nikdy bych toho 


nebola sa nazdala od pankharta: vždy bolo zamosúrené, ako by nebolo vedelo 
do troch načítať. Ale keď sedí raz žobrák na koni, ani čert ho nedohoní. Ja som 
sa nalietala k fiškálom, dieru som vystála pri súde v ambite — nech tam pekelný 
plameň zhltne všetky súdy a všetkých fiškálov! Odreli ma, a chlapčisko zvíťazilo 
nad matkou.“ 

V babke bolo viac hnevu než ľútosti. Celá osoba, čo ako pomýlená 
skrivodlivosťou, cítila sa mocnou. Veľké čierne oči behali jej nespokojne, keď 
hovorila: keď mlčala, mala ústa srdito zovreté. 

„Všetkého príčina je nevesta“, poznamenal konečne syn, ako by sa bol hanbil 
predo mnou za brata. 

„To čertovo motovidlo! Pobehajka“, rozsrdila sa starenka, „ako had vliezla 
starej žene do rukáva! Cifry, cafry... i frajeri budú, na každého mužského sa 
vyškiera! A teraz pýši sa na mojom grunte, trepe konope z môjho konopniska! 
Veď sa pokutuješ, neposlušný Martine! Budeš jej mať vyše krku, ty nepodarenec 
nepodarený!“ Babka rozohnila sa do žerava. Oči jej blýskali sa zlým ohňom. 

„Ale načo tak horlíte: pomáhajte si, poradím vám dobrého advokáta, 
našinca, pána Fajnora v Senici.“ 

„Ach, trci-frci, kňaz Ondrej! Aj oni sú z toho panského plota kôl i s ich 
dobrým advokátom! Ešte i výžinky mám nosiť pánom do hrtana? Zárobok 
želiarsky, mozole starých rúk? Panská láska na zajačom chvoste. Posledný mech 
jačmeňa predala som na štemple! Pekné to boli štemple! Vstrčil moje šupáky 
ten Korontály — bohdaj mu psy na kare trúbili — hlboko do vrecka, vypučil 
svoje hrubé, mastné brušisko a vypúlil oči ako hálky. „Dobre, dobre, osoba! Už je 
všetko v poriadku! Nachystajte si ešte groše na sentenciu. S bohom" “ 

Z baby len tak sršala nenávisť k „pánom“, k súdom a fiškálom. Mňa to veľmi 
zasmútilo. Smutná vec, že ľud býva vohnatý do citov nenávisti a ľudí vyššej 
vrstvy a vzdelania pokladá za svojich prirodzených nepriateľov. Moje deále (bol 
som vtedy ešte veľmi mladý) závojom pokryli si tváre, cítil som disharmóniu v 
sebe, v národe, v celom svete. Mladý človek hľadí na svet cez farbisté sklíčka 
svojich citov. Teda i ja som „z toho plota kôl“, ja, ktorý si namýšľam, že verne 
milujem svoj slovenský ľud? Jeden kričí na mňa „Žide!“, druhý vo mne vidí 
priam vraha a zdercu. Ako bude možno nášmu národu objasniť potrebu 
vzdelanejšej vrstvy a naučiť ho vidieť rozdiel medzi Korontálym a Fajnorom? v 
mladom ohni začal som hneď na Bašnárovom kopci poučovať rozzúrenú 
starenku. Líčil som nadšene snahy šľachetných „černokabátnikov“, spomínal 
som národ, jazyk: ako oni, tí šľachetní „černokabátnici“, bránia práva ľudu, 
národa, jazyka, ako píšu knihy, skladajú piesne... Môj hlas chvel sa 
oduševnením, rukami posunkoval som... a veď tuším urobil som na starenu 
dojem: jej nepokojné čierne oči sa ustálili a pozerali vnímavo na mňa. Najprv 
hľadela prosto, neveriaco, potom ticho, ako sa mne zdalo, veriaco. Konečne sa 
usmiala. 

„Mladý pán, ale bude z nich za farár!“ poznamenala sucho, a mladý šuhaj, 
počúvajúci moju reč s polootvorenou perou, zakýval hlavou. Mne srdcom 
prebehol studený pocit sklamania a zúfania. Pamätám sa na podobný pocit, keď 


som bol raz ako chlapec padol do obilnej jamy a cítil sa bez pomoci v hlbinách 
žltej, sliznej zeme. Ale vtedy som aspoň mohol kričať a privolať strýca Papánka 
(nech mu je zem ľahká na hlbokom cintoríne), ktorý mi do jamy podal rebríček a 
pomáhal mi na svet boží. Ale tu na Bašnárovom kopci nemáš na koho zavolať, 
nemáš rebríka, nemáš strýca Papánka! Si v jame! 

„Mamka, poďme, už bude poludnie!“ riekol chladno syn. Starenka vstala z 
balvana, syn jej zodvihol nôšku a spúšťali sa ticho šikmým, strmým chodníkom. 
Biela kasanica starenina za každým krokom hlasno plieskala o holienky. Šuhaj 
šiel napred a podopieral matku. 

„Bože môj!“ vzdychol som si, hľadiac za odchádzajúcimi, „jeden syn vyhádže 
matku, a druhý ju takto milo podopiera!“ Keď prešli konopnisko a preliezli 
kamenný plot, zaštekali u Bašnárov psy a vrhli sa na pútnikov. Psov odvolal 
mocný mužský hlas, ich štekot premenil sa na zlostné zavýjanie. Predo mnou 
ležal krásny kraj v horúčosti poludného slnka. Ľahké pary ťahali sa k 
modrianskym ďalekým horám a zatienili dva kopulovité kopce. Z bedra Bielej 
hory vykukával hrad Korlát, v rumoch, ako jeho blíženec Branč. Cesta na 
Barvínek svietila sa na vrchu. Prietržské strmé kopce zastavovali výhľad na 
vlnovitú rovinu senicko-šaštínsku a zužovali obzor. Skupina hôr na východe, 
bližšia a tmavšia, dopíňala obzor. Okolo mňa medzi skalami rástla materina 
dúška a miestami červenel sa zrelý chutný truskavec, hore červený, k spodku 
biely, ako by mal fez na hlave. Nad brezovskými horami zdvihli sa tmavé oblaky 
s jasnobielymi okrajkami a tisli sa mocne do výšky. Sviatočná tichosť rozhostila 
sa po kraji, i slabučký vetrík zatíchol. Zahrmelo v diaľke temno i hrozivo. i 
spustil som sa z druhej strany, menej príkrej, dolu Bašnárovým kopcom a 
prebehol čerstvým krokom chladisté úbočiny. Nezadlho zbehol som na prašnatú 
cestu, ktorá bola už zastrakatená veľkými kvapkami predbúrkového dažďa. Z 
posledného, žltými úhormi pokrytého kopca zjavili sa mi slamené strechy Turej 
Lúky, z ktorých jedna skryla ma práve vtedy, keď sa spustil tuhý lejak. 


